UBiden Uthi Uzalwela Abantu Bonke Kwele Melika 
“Thina abantu sivote ngobunengi bethu. Lokhu kwedlula okwake kwenziwa ngabanye abavotelwa kukhetho olunje. Ngiyakuthakazelela elikwenzileyo. Ngizafisa ukubona abantu bebambene, belilizwe elilodwa. Ilizwe leMelika limele khonokhu.”
MARYLAND — UMnu. Joseph Biden, omelele ukugcotshwa ukuba ngumongameli wakwele Melika, uthi sesifikile isikhathi sokuthi abantu basebenze ndawonye ukwenzela ukuthuthukisa ilizwe. UBiden wethule lokhu ngoMgqibelo kusihlwa eDelaware esemukela ukuvotelwa ngabantu abedlula uzigidi eziyisikhombisa – 74 million kukhetho olwenziwa ngoLwesibili ngeviki ephelileyo. Uthi kumele uMongameli Donald Trump labanye bakhe bamnike ithuba lokubusa ngoba uvotelwe ngabantu abafuna ukuthi alwisane ngamandla wonke umkhuhlane weCOVID-19, alungise ubudlelwano babantu elizweni, athuthukise umnotho lokunye. “Thina abantu sivote ngobunengi bethu. Lokhu kwedlula okwake kwenziwa ngabanye abavotelwa kukhetho olunje. Ngiyakuthakazelela elikwenzileyo. Ngizafisa ukubona abantu bebambene, belilizwe elilodwa. Ilizwe leMelika limele khonokhu.” Uthe kumele abantu bayekele ukulwa okungapheliyo nxa befuna ukuthi ilizwe lithuthukiswe ngemfanelo. Umsekeli wakhe, uNkosikazi Kamala Harris, uthe uBiden waba lesibindi esimangalisayo ukuthi amkhethe ukuba ancintise laye kukhetho lukamongameli. “Lokhu kuveza ukuba ulenhliziyo ebanzi njalo eveza ukuthi abantu bonke bayafana kwele Melika.” Bethule lokhu uTrump elokhu etshaya phansi ngenduku esithi kanqotshwanga kahle kukhetho lolu. UBiden uselungiselela ukugcotshwa okumele kwenziwe ngoZibandlela. Wenza lokhu ngesikhathi uTrump esithi uzavimba konke okumele kwenziwe libandla lama Democrats athi bayamqila kukhetho lolu.